b'\n_START_ARTICLE_\nGa\xc5\xa1par Alapi\xc4\x87\n_START_PARAGRAPH_\nGa\xc5\xa1par Alapi\xc4\x87 (?, 1. \xc4\x8detvrtina 16. st. - Vukovina kraj Velike Gorice, 4. travnja 1584.), bio je hrvatski velika\xc5\xa1, hrvatski banovac (1573.-1574.), ban (1574.-1578.) i vojskovo\xc4\x91a.\n_START_SECTION_\n\xc5\xbdivotopis\n_START_PARAGRAPH_\nGa\xc5\xa1par Alapi\xc4\x87 u nasljedstvo dobio je Vukovinu i Gregurovec, a njegov brat Nikola, Veliki Kalnik. Kao kapetan pobijedio je 17. lipnja 1566. godine, kod \xc5\xa0iklo\xc5\xa1a (Sikl\xc3\xb3s), sand\xc5\xbeak-bega Muhameda od Tirbale. U vrijeme osmanske opsade Sigeta grof Nikola \xc5\xa0ubi\xc4\x87 Zrinski imenovao ga je, 6. kolovoza 1566. godine, svojim zamjenikom u slu\xc4\x8daju smrti. Nakon proboja iz zapaljene tvr\xc4\x91ave, 7. rujna 1566. godine, uspio je pre\xc5\xbeivjeti uz nekolicinu drugih i Franju \xc4\x8crnka, tajnika Zrinskog, ali su zarobljeni i kasnije ih je otkupio Nikolin sin grof Juraj Zrinski. _NEWLINE_Godine 1573. imenovan je banskom namjesnikom. Kao zapovjednik plemi\xc4\x87ke vojske porazio je selja\xc4\x8dke postrojbe kod Kerestinca i Mokrica (6. velja\xc4\x8de), a i u odlu\xc4\x8dnoj bitci kod Stubi\xc4\x8dkih Toplica (9. velja\xc4\x8de), \xc4\x8dime je skr\xc5\xa1io ustanak Matije Gupca. Na zahtjev hrvatskoga bana Jurja Dra\xc5\xa1kovi\xc4\x87a imenovan je drugim banom._NEWLINE_Umro je u Vukovini kod Velike Gorice, 4. travnja 1584. godine. Po \xc5\xbeelji iz oporuke, pokopan je u pavlinskoj crkvi u Remetama uz svoga oca.'